Se se riscaue eth caminaire a vier mès enlà des quate parets caduques d’aguest Mercat; se consentie tansevolhe en passar eth carrèr deth Petit Banquièr; dempús d’auer deishat ara sua dreta un corrau barrat per tanques nautes; dempús un prat a on se quilhauen modelhons de matèries adobadores, semblables as barraques de vibres gigantesqui; dempús un barratge plen de husta de construccion damb pilèrs de socs, brens de ressèga e limalhes, que sus eres ganholaue un enòrme gosset; dempús ua longa tàpia baisha, tota esbauçada, damb ua porteta nera e endolada, plia de mossa, que s’aumplie de flors ena primauèra; dempús, fin finau, en çò de mès desèrt, un orrible e carcavielh edifici, qu’ena sua façada se liegie en letres gròsses: “ENEBIT BOTAR AFICHES”; aguest caminaire aventurèr arribaue ena cantoada deth carrèr des Vignes-Sant-Marcel, latituds pòc coneishudes.